2.  ปัจจัยเสี่ยง

2.1) ความเสี่ยงในการประกอบธุรกิจ -
ปัจจุบันอุตสาหกรรมอาหารทะเลของไทยมีศักยภาพทางด้านการผลิตและการแข่งขันระดับโลก
รวมถึงการมีชื่อเสียงในเรื่องของความปลอดภัยและมีคุณภาพมาตรฐานระดับสากล
ประเทศทั่วโลกให้การยอมรับเป็นอย่างดี
ทำให้ประเทศไทยเป็นผู้ผลิตและส่งออกอาหารทะเลเป็นอันดับต้นๆ ของโลก
โดยในแต่ละปีสามารถนำรายได้เข้าสู่ประเทศมูลค่ามหาศาล
นับว่ามีส่วนช่วยในการพัฒนาเศรษฐกิจของประเทศได้เป็นอย่างดี
แต่ขณะเดียวกันสินค้าอาหารทะเลของไทยก็ประสบกับปัญหาเรื่องของการกีดกันทางการค้าอย่างต่อเนื่อง
ทั้งมาตรการกีดกันทางด้านภาษีและที่ไม่ใช่ภาษี โดยเฉพาะมาตรการที่ไม่ใช่ภาษีนั้น
ในแต่ละปีจะมีความเข้มงวดขึ้น และมีประเด็นใหม่เพิ่มขึ้นเรื่อยๆ

มาตราการรองรับความเสี่ยง -
บริษัทมีการติดตามสถานการณ์ที่อาจส่งผลกระทบต่อการส่งออกสินค้าของบริษัทอย่างใกล้ชิด
และมีการเตรียมพร้อมตลอดเวลา เพื่อปรับตัวให้สอดคล้องกับมาตรฐานต่างๆ ที่จะเกิดขึ้น
แต่ด้วยนโยบายการดำเนินธุรกิจของบริษัทที่ยึดมั่นการเป็นผู้ผลิตและส่งออกที่ดีในอุตสาหกรรมอาหารทะเลของโลกตลอดมา
ทำให้ปัจจุบันบริษัทและผลิตภัณฑ์ของบริษัทได้รับความเชื่อถือและไว้วางใจจากลูกค้าและคู่ค้าทั้งในและต่างประเทศอย่างกว้างขวาง
นอกจากนี้ บริษัทยังให้ความสำคัญในนโยบายการพัฒนาที่ยั่งยืน อันประกอบด้วย
การปกป้องทรัพยากรอย่างต่อเนื่อง เพื่อความยั่งยืนในอนาคต การบริหารจัดการด้านสิ่งแวดล้อม
การดูแลพนักงานอย่างเอาใจใส่ และการพัฒนาสังคมและชุมชนอย่างต่อเนื่องและยั่งยืน
นโยบายทางด้านการตลาดและการลงทุนก็เป็นอีกเรื่องหนึ่งที่บริษัทให้ความสำคัญ
การขยายฐานการตลาดให้ครอบคลุมทุกภูมิภาคทั่วโลก การพัฒนาผลิตภัณฑ์ให้มีความหลากหลายมากขึ้น
โดยเน้นสินค้ามูลค่าเพิ่ม เพื่อรองรับความต้องการของลูกค้าได้อย่างทั่วถึง
และจากการขยายการลงทุนอย่างต่อเนื่องทำให้ปัจจุบันบริษัทมีฐานการผลิตรวมทั้งสิ้น 10 แห่ง ได้แก่
ประเทศไทย อินโดนีเซีย เวียดนาม อินเดีย ปาปัวนิวกินี สหรัฐอเมริกา ฝรั่งเศส โปรตุเกส กาน่า
และซีเชลล์ โดยมีประเทศไทยเป็นฐานการผลิตหลัก
และจากความหลากหลายของฐานการผลิตทำให้บริษัทสามารถกระจายความเสี่ยงจากฐานการผลิตในเรื่องของสิทธิประโยชน์ต่างๆ
ซึ่งรวมถึงมาตรการกีดกันทางการค้าในรูปแบบต่างๆ ได้เป็นอย่างดี

2.2) ความเสี่ยงในการจัดหาและราคาวัตถุดิบ - ต้นทุนขายส่วนใหญ่ของบริษัทประกอบด้วย
วัตถุดิบในสัดส่วนร้อยละ 70 ถึง 80 ของต้นทุนทั้งหมด
การจัดหาวัตถุดิบจึงเป็นปัจจัยสำคัญต่อต้นทุนการขายและผลกำไรของบริษัท
ซึ่งวัตถุดิบส่วนใหญ่จะมีราคาผันแปรตามราคาซื้อขายในตลาดโลกเช่น ปลาทูน่า ฯลฯ
ดังนั้นบริษัทจึงมีนโยบายในการกำหนดราคาขายตามราคาตลาดในช่วงนั้นๆ
ทำให้ในบางช่วงราคาต้นทุนวัตถุดิบในสินค้าคงคลังแตกต่างจากราคาขาย
เพราะมีการสั่งวัตถุดิบเข้าสินค้าคงคลังในราคาตลาดราคาหนึ่ง
แต่นำมาผลิตและจำหน่ายในราคาตลาดอีกราคาหนึ่ง
ขณะที่ราคาน้ำมันที่มีความผันผวนในตลาดโลกยังเป็นอีกปัจจัยหนึ่ง
ที่ส่งผลต่อเนื่องต่อต้นทุนการผลิตในส่วนของราคาปลา ราคาวัสดุและบรรจุภัณฑ์
ตลอดจนราคาเครื่องปรุงและส่วนผสมต่างๆ เป็นต้น

การเปลี่ยนแปลงราคาของวัตถุดิบ ปี 2554 ปี 2553 ปี 2552 ปี 2551 ปี 2550

ราคาเฉลี่ยปลาทูน่า (เหรียญสหรัฐต่อตัน) 1,766 1,287 1,141 1,585 1,278

ราคาเฉลี่ยกุ้งขาว ขนาด 60 ตัว/ก.ก. (บาทต่อกิโลกรัม) 126 123 113 114 109

มาตราการรองรับความเสี่ยง - ผู้บริหารของบริษัทมีประสบการณ์ทางด้านอาหารทะเลมานาน
และมีความสัมพันธ์ที่ดีกับคู่ค้าหลายราย รวมทั้งมีห้องเย็นขนาดใหญ่
จึงสามารถสั่งซื้อและเก็บวัตถุดิบได้ในจำนวนมาก นอกจากนี้
ยังใช้นโยบายการรักษาระดับการหมุนเวียนสินค้าคงคลังในอัตราที่พอเหมาะไม่สูงหรือต่ำเกินไป
ทำให้บริษัทไม่มีปัญหาด้านวัตถุดิบขาดแคลน อีกทั้ง บริษัทได้มีการขายสินค้าล่วงหน้า 30-45 วัน
ในขณะเดียวกันก็จะซื้อวัตถุดิบล่วงหน้า 30-45 วัน เช่นกัน ดังนั้น จึงจะสามารถรู้ราคาล่วงหน้า
และสามารถกำหนดราคาขายตามราคาตลาดในช่วงนั้นๆ ได้อย่างเหมาะสม
สำหรับวัตถุดิบภายในประเทศก็จะทำการซื้อโดยตรงกับเกษตรกรในหลายๆ พื้นที่
เพื่อให้ครอบคลุมพื้นที่ในประเทศ จึงมั่นใจว่าจะมีจำนวนวัตถุดิบเพียงพอต่อการผลิต นอกจากนี้
สำหรับสินค้าหลายๆ ชนิดของบริษัท ยังมีการกำหนดราคาขาย โดยใช้กำไรขั้นต้นบวกต้นทุนสินค้า
(Cost plus) ทำให้สามารถปรับราคาขายสินค้าเพิ่มขึ้นได้ สำหรับกรณีที่วัตถุดิบมีราคาสูงขึ้น

ในส่วนของราคาน้ำมัน บริษัทมีการปรับตัวเพื่อรับกับสถานการณ์ดังกล่าวในช่วง 2-3 ปีที่ผ่านมา
โดยพยายามลดต้นทุนการผลิตทางด้านอื่นๆ ควบคู่กับ
การพัฒนาระบบการบริหารจัดการและปรับปรุงประสิทธิภาพการผลิตให้มากขึ้น

2.3) ความเสี่ยงด้านการจัดหาแรงงาน -
อุตสาหกรรมอาหารทะเลเป็นอุตสาหกรรมที่ต้องใช้แรงงานคนเป็นจำนวนมาก
และแรงงานเหล่านี้ต้องผ่านการฝึกฝนเพื่อให้มีทักษะสำหรับการผลิตสินค้า
ซึ่งจะแตกต่างจากอุตสาหกรรมอื่นๆ
นอกจากนี้สภาพแวดล้อมของสถานประกอบการของอุตสาหกรรมอาหารทะลอาจไม่ดีนัก
เมื่อเปรียบเทียบกับอุตสาหกรรมอย่างเช่น สิ่งทอ หรืออิเล็กทรอนิกส์ ในเรื่องของกลิ่น และอุณหภูมิ
เพราะการผลิตอาหารทะเลจะมีกลิ่นคาว
และบางจุดการผลิตก็ไม่สามารถติดเครื่องปรับอากาศให้ทำงานได้
ซึ่งเป็นผลให้แรงงานในอุตสาหกรรมอาหารทะเลมีการเปลี่ยนงานบ่อย
ทำให้เกิดปัญหาการขาดแคลนแรงงานอยู่เสมอ
นอกจากนี้ยังมีประเด็นเรื่องของค่าแรงขั้นต่ำที่จะปรับขึ้นเป็น 300 บาท ช่วงเดือนเมษายน 2555
ซึ่งจะมีผลต่อต้นทุนด้านแรงงาน

มาตราการรองรับความเสี่ยง -
บริษัทมุ่งสร้างความรู้และความเข้าใจในเรื่องการสร้างงานที่ดีให้กับพนักงาน
มีการให้อัตราผลตอบแทนอย่างเป็นธรรม การมีสวัสดิการที่ดีให้กับพนักงาน
และปฏิบัติกับพนักงานทุกระดับอย่างเท่าเทียมกันในทุกเชื้อชาติ
สร้างโอกาสในการเรียนรู้และพัฒนาศักยภาพของพนักงาน เพื่อความก้าวหน้าในหน้าที่การงาน
และการมีคุณภาพชีวิตที่ดีในอนาคต นอกจากนี้
บริษัทยังมีความพร้อมที่จะรับมือกับสถานการณ์การปรับอัตราค่าแรงขั้นต่ำดังกล่าว
ด้วยการนำเครื่องจักรอัตโนมัติมาใช้ทดแทนบางส่วนของพนักงานรายวันที่ไม่ได้เกี่ยวข้องกับการผลิตโดยตรง
ขณะเดียวกันก็จะโยกย้ายบางส่วนของพนักงานรายวันที่ไม่ได้เกี่ยวข้องกับการผลิตโดยตรง
ให้เข้าไปปฏิบัติงานในส่วนที่เกี่ยวข้องกับการผลิตโดยตรง เช่น การแล่และตกแต่งชิ้นปลา
และการทำความสะอาดชิ้นปลา ซึ่งจะการผสมผสานระหว่างการนำเครื่องจักรอัตโนมัติเข้ามาใช้
และการเปลี่ยนพนักงานรายวันส่วนสนับสนุนการผลิตมาเป็นพนักงานฝ่ายผลิตโดยตรง
ก็จะนำไปสู่การประหยัดและรักษาเสถียรภาพของระดับต้นทุนได้ ซึ่งจะทำให้บริษัทฯ
สามารถรักษาระดับความสามารถในการแข่งขันในเชิงธุรกิจไว้ได้โดยไม่ต้องกังวลกับผลกระทบใดๆ
ที่อาจจะเกิดขึ้นตามมาจาการปรับอัตราค่าจ้างแรงงานขั้นต่ำ
และในขณะเดียวกันก็จะช่วยเพิ่มกำลังการผลิตและเพิ่มประสิทธิภาพทางการผลิตให้กับบริษัทได้อีกด้วย

2.4) ความเสี่ยงด้านภัยพิบัติทางธรรมชาติ - ในรอบหลายปีที่ผ่านมา
สภาพแวดล้อมและสภาพภูมิอากาศทั่วโลกมีความเปลี่ยนแปลงไปอย่างมาก
ทำให้แต่ละภูมิภาคทั่วโลกต้องประสบกับภัยธรรมชาติที่มีความรุนแรงอย่างที่ไม่เคยเกิดขึ้นมาก่อน เช่น
เหตุการณ์แผ่นดินไหวในประเทศชิลี นิวซีแลนด์ และญี่ปุ่น
ซึ่งก่อให้เกิดความเสียหายมูลค่ามหาศาลต่อทั้งชีวิตและทรัพย์สิน
รวมถึงความเสียหายในการดำเนินธุรกิจ

สำหรับประเทศไทย ภัยธรรมชาติที่ประสบส่วนใหญ่จะเรื่องของอุทกภัย โดยเฉพาะในปีนี้
นับว่าเหตุการณ์มีความรุนแรงมากกว่าทุกปีที่เคยเกิดขึ้น และได้ขยายวงกว้างไปในหลายพื้นที่
รวมถึงพื้นที่บางเขตในกรุงเทพมหานครและปริมณฑล อุทกภัยที่เกิดขึ้นหนักในปีนี้
เป็นเพราะประเทศไทยต้องเผชิญกับพายุหลายลูกที่เข้ามาในระยะเวลาใกล้เคียงกัน
ส่งผลให้เกิดน้ำท่วมฉับพลัน ประกอบกับปริมาณน้ำในอ่างเก็บน้ำ หรือเขื่อนต่างๆ
บางแห่งมีปริมาณน้ำใกล้เต็มจนไม่สามารถรับน้ำได้อีก ทำให้มีความจำเป็นต้องปล่อยน้ำออกมา
เพื่อป้องกันเขื่อนแตก จากหลายปัจจัยที่รวมเข้าด้วยกัน
ทำให้อุทกภัยครั้งนี้รุนแรงและสร้างความเสียหายให้กับเศรษฐกิจของไทยเป็นมูลค่ามหาศาล
ทั้งภาคอุตสาหกรรมการผลิต อาทิ อุตสาหกรรมรถยนต์ และชิ้นส่วนอิเล็คทรอนิกส์ เป็นต้น
และภาคการเกษตรต่างได้รับผลกระทบโดยตรง เพราะพื้นที่ถูกน้ำท่วมทำให้ต้องหยุดดำเนินการ
ขณะที่ภาคแรงงานก็ได้รับผลกระทบต่อเนื่องจากการที่โรงงานไม่สามารถเปิดให้ทำงานได้เช่นกัน
จากอุทกภัยที่เกิดขึ้นครั้งนี้ ทำให้ผู้ประกอบการอุตสาหกรรมต่างๆ
มีการจัดทำแผนงานเพื่อเป็นแนวทางสำหรับการป้องกัน มีการเตรียมความพร้อมรับมือ
เพื่อรองรับหากเกิดเหตุการณ์ขึ้น

มาตราการรองรับความเสี่ยง - บริษัทมีมาตรการป้องกันและรองรับหากเกิดภัยจากธรรมชาติขึ้น
โดยมาตรการดังกล่าวก็เพื่อลดความรุนแรงของการเกิดเหตุ มีการกำหนดเป็นแผนป้องกันเหตุ
รวมถึงจัดอบรมและฝึกซ้อมแผนป้องกันและอพยพเพื่อให้พนักงานปฏิบัติตนได้อย่างถูกต้อง
ไม่ตื่นตระหนกเมื่อมีเกิดเหตุการณ์ขึ้น ซึ่งนอกจากแผนป้องกันแล้ว
บริษัทยังมีมาตรการตอบโต้เหตุการณ์ โดยแบ่งออกเป็น 2 ระดับ คือ

-   ระดับขั้นต้น เป็นเหตุการณ์ที่เกิดขึ้นภายนอกพื้นที่
    และไม่มีผลเสียหายกับระบบการทำงานของบริษัท หรือไม่เป็นอันตรายต่อพนักงาน
    และเหตุการณ์สามารถควบคุมได้โดยหน่วยงานราชการหรือทีมปฏิบัติการ
    สำหรับการเตรียมพร้อมหากสถานการณ์อยู่ในระดับนี้ คือ มีการติดตามข่าวสารอย่างใกล้ชิด
    หากมีการเปลี่ยนแปลงต้องรายงานต่อผู้จัดการทั่วไป
    และเมื่อตรวจสอบแล้วต้องรายงานต่อไปยังผู้อำนวยการป้องกันเพื่อสั่งการให้ทีมปฏิบัติดำเนินงานตามแผนที่วางไว้

-   ระดับขั้นรุนแรง เป็นเหตุการณ์ที่ก่อให้เกิดอันตรายต่อพนักงาน
    และกระทบต่อระบบการทำงานของบริษัท กระทบต่อชุมชน
    รวมถึงกระทบต่อสิ่งแวดล้อมโดยรวมของบริษัท
    ซึ่งไม่สามารถควบคุมเหตุการณ์โดยหน่วยงานราชการหรือทีมปฏิบัติการ
    แผนการเตรียมพร้อมในระดับนี้ จะเกิดขึ้นเมื่อเหตุการณ์ไม่สามารถควบคุมได้ ต้องอพยพทันที
    และทุกคนต้องปฏิบัติตามแผนอพยพ เพื่อไปสู่บริเวณที่ปลอดภัยตามที่กำหนดไว้

สำหรับเหตุการณ์อุทกภัยในปีนี้ บริษัทไม่ได้รับผลกระทบจากอุทกภัยดังกล่าว
แม้ว่าโรงงานของบริษัทและบริษัทย่อย (บจ.ไทยรวมสินพัฒนาอุตสาหกรรม และบจ.
เอเซียนแปซิฟิคแคน) จะอยู่ในพื้นที่เสี่ยงเพราะเป็นทางผ่านของน้ำ เพื่อไหลลงสู่แม่น้ำท่าจีน
แต่ด้วยการบริหารจัดการเป็นอย่างดีของทางจังหวัดสมุทรสาคร
รวมถึงผู้ประกอบการอุตสาหกรรมในจังหวัดเองร่วมมือกัน ทำให้สามารถป้องกันจังหวัดสมุทรสาครได้
แต่อย่างไรก็ดี แม้ว่าบริษัทจะไม่ได้ประสบภัยน้ำท่วม
แต่บริษัทก็มีแผนเตรียมการป้องกันโรงงานอย่างเต็มที่ นอกจากนี้ตลอดระยะเวลาที่เกิดเหตุการณ์
บริษัทได้ติดตามข่าวสาร และแนวโน้มระดับน้ำจากหน่วยงานต่างๆ ทุกวัน
และมีการออกไปสำรวจพื้นที่รอบๆ โรงงาน เพื่อดูสถานการณ์ระดับน้ำจากสถานที่จริง
รวมถึงการประชุมคณะทำงานเรื่องน้ำทุกวัน เพื่อประเมินสถานการณ์
และนอกจากการดูแลป้องกันภายในโรงงานแล้ว
บริษัทยังให้ความช่วยเหลือและดูแลพนักงานที่ได้รับความเดือดร้อนจากเหตุน้ำท่วมเช่นกัน

2.5) ความเสี่ยงทางด้านการบริหารการเงิน
โดยแบ่งมาตราการรองรับความเสี่ยงตามลักษณะความเสี่ยงและผลกระทบที่อาจเกิดขึ้นได้ เป็นดังนี้

-   ความเสี่ยงด้านสินเชื่อต่างๆ –
    บริษัทและบริษัทย่อยได้มีการกำหนดนโยบายและวิธีการในการควบคุมสินเชื่อที่เหมาะสม เช่น
    มีการติดตามและวิเคราะห์ลูกหนี้รายบุคคล เป็นต้น ดังนั้น
    บริษัทและบริษัทย่อยจึงไม่คาดว่าจะได้รับความเสียหายที่เป็นสาระสำคัญ

-   ความเสี่ยงจากอัตราดอกเบี้ย –เป็นความเสี่ยงอันเกี่ยวเนื่องกับเงินฝากสถาบันการเงิน
    เงินเบิกเกินบัญชี เงินกู้ยืมต่างๆ อย่างไรก็ตาม
    บริษัทและบริษัทย่อยได้ติดตามสถานการณ์อย่างใกล้ชิด
    และพยายามควบคุมให้สินทรัพย์และหนี้สินทางการเงินมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
    เพื่อลดความเสี่ยงจากอัตราดอกเบี้ย รวมทั้งได้ทำสัญญาแลกเปลี่ยนอัตราดอกเบี้ย
    ความเสี่ยงดังกล่าวจึงอยู่ในระดับต่ำ สำหรับสินทรัพย์และหนี้สินทางการเงินที่สำคัญ
    และที่มีอัตราดอกเบี้ยคงที่ บริษัทก็มีการแยกตามวันที่ครบกำหนด
    หรือวันที่มีการกำหนดอัตราดอกเบี้ยใหม่ได้ไว้อย่างชัดเจน

-   ความเสี่ยงจากอัตราแลกเปลี่ยน – บริษัทได้มีการติดตามดูแลอัตราแลกเปลี่ยนอย่างใกล้ชิด
    พร้อมทั้งพิจารณาถึงปัจจัยอื่นๆ ที่เกี่ยวข้อง
    ประกอบด้วยการใช้หลักการบริหารอัตราแลกเปลี่ยนแบบ Natural Hedge ได้แก่
    การนำเงินจากการขายสินค้า ซึ่งส่วนใหญ่เป็นเงินเหรียญสหรัฐฯ มาจ่ายชำระค่าวัตถุดิบ
    หรือค่าใช้จ่ายอื่นๆ ที่เป็นสกุลเงินเดียวกัน นอกจากนี้
    บริษัทยังมีการวางแผนทางการเงินสำหรับรองรับสถานการณ์ต่างๆ
    เพื่อป้องกันความเสี่ยงจากผลกระทบที่จะเกิดขึ้น รวมทั้งยังใช้เครื่องมือทางการเงินอื่นๆ เช่น
    การซื้อขายเงินตราต่างประเทศล่วงหน้า (Forward Contract) สัญญา Option เป็นต้น
    เพื่อลดความผันผวนของอัตราแลกเปลี่ยน และเพื่อเพิ่มประสิทธิภาพในการบริหารงาน
    ประกอบกับการติดตามแนวโน้มและความเคลื่อนไหวตลาดเงินอย่างต่อเนื่อง

  จากที่ผ่านมา กลุ่มบริษัทมีผลกำไร (ขาดทุน) จากอัตราแลกเปลี่ยน ดังนี้

  ปี 2554 ปี 2553 ปี 2552 ปี 2551 ปี 2550

  ผลกำไร (ขาดทุน) จากอัตราแลกเปลี่ยน (ล้านบาท) 305 807 352 84 184

2.6) ความเสี่ยงด้านการบริหารและการจัดการ - ปัจจุบัน
บริษัทได้มีการขยายการลงทุนในบริษัทย่อยและบริษัทร่วมรวม 24 แห่ง
ซึ่งแต่ละแห่งจะประกอบธุรกิจที่แตกต่างกันไป
ทำให้บริษัทอาจมีความเสี่ยงในการบริหารและการจัดการเพื่อทำให้บริษัทย่อยมีแนวทางการดำเนินงานที่สอดคล้องและเป็นไปตามนโยบายเดียวกัน
เพื่อสร้างผลการดำเนินงานที่ดี อันจะทำให้บริษัทได้รับผลตอบแทนที่ดีจากการลงทุนนั้นๆ ตามมา

มาตราการรองรับความเสี่ยง - บริษัทให้ความสำคัญกับการบริหารจัดการเป็นสิ่งสำคัญ
จึงได้มีการกำหนดนโยบายการดำเนินงานไปในแนวทางเดียวกัน
และใช้ทีมผู้บริหารที่มีความรู้ความสามารถ
และมีความเชี่ยวชาญในการประกอบธุรกิจประเภทนั้นมาบริหารงาน
รวมทั้งเปิดโอกาสให้ผู้บริหารระดับล่างทำหน้าที่ควบคุมดูแลงานให้ปฏิบัติไปในแนวทางเดียวกัน
แต่ในขณะเดียวกันผู้บริหารระดับสูงก็มีการติดตามดูแลอย่างใกล้ชิด

ส่วนการลงทุนในบริษัทย่อย บริษัทถือนโยบายการลงทุนในบริษัทที่มีผู้บริหารเป็นผู้ถือหุ้นด้วย
เพื่อก่อให้เกิดความมั่นใจว่าทีมบริหารจะสามารถดูแล
และบริหารงานให้กิจการมีผลการดำเนินงานที่ดี ในขณะเดียวกัน
บริษัทจะดูแลติดตามการดำเนินงานอย่างใกล้ชิด ทั้งในส่วนที่เกี่ยวกับแผนงานประจำปี การขยายงาน
และการลงทุนเพิ่มให้เป็นไปตามนโยบายเดียวกัน อีกทั้งยังมีการจัดตั้งฝ่ายตรวจสอบภายใน
เพื่อเข้าตรวจสอบบริษัทและบริษัทย่อย
ให้มีการดำเนินงานตามนโยบายของคณะกรรมการบริษัทอย่างมีประสิทธิภาพ มีความโปร่งใส
และสามารถตรวจสอบการปฏิบัติงานได้ทุกขั้นตอน